Paraplyerne var oppe det meste af eftermiddagen under årets Rebild-fest. Regnen silede ned det mest af festlighederne.

Det er venskabet mellem danskere og amerikanere som fejres i Rebild den 4. juli på USAs uafhængighedsdag, og at der er varme bånd mellem de to lande er Rachel og Steffen Jensen et bevis på. Det dansk/amerikanske ægtepar er netop flyttet til Danmark. I Rebild fejrer de deres første 4. juli i Danmark. - Det er dejligt at være her. Det er ikke så forskelligt fra USA, men der regner mere her end der går der, siger Rachel Jensen. Fra talerstolen blev der også talt meget om de varme følelser mellem Danmark og USA og den gensidige beundring. Årets amerikanske hovedtaler var tidligere ambassadør i Danmark Edward E. Elton. - Amerika har lært sin lektie fra venner, som deler deres værdier. Venner som Danmark. En af dem er at militærkraft ikke er det vigtigste værktøj for at få succes. Danmark er uden sammenligning en glad og lykkelig nation. Venskabet mellem Danmark og USA er varmt, så der er meget at fejre, men i disse år har venskabet også fået en skyggeside. Mange danskere tvivler på Bush-regeringen og de amerikanske hensigter. Årets unge taler Annette Heick forsøgte at forklare sit ambivalente forhold til USA. På den ene side beundring og på den anden side en spirende frygt. - Min frygt handler om fremtiden Amerika. Vil min søn vokse op med samme fascination af landet, som jeg voksede op med? Jeg håber det. For jeg ved, at USA i mange henseender er mulighedernes land, men det måtte gerne blive lettere at få øje på, så min tvivl bliver gjort til skamme, sagde Annette Heick fra talerstolen. Der har været holdt Rebild fest i bakkerne siden 1912.